**ФОТО-КОНКУРС „ВИКИ ВОЛИ ЗЕМЉУ 2015“**

*Београд, 27. мај*

**Викимедија Србије и Википедија на српском језику, у сарадњи са Заводом за заштиту природе Србије*,* организују наградни фото-конкурс „Вики воли Земљу”, од 1. до 30. јуна 2015. године, са циљем прикупљања фотографија заштићених природних добара (национални паркови, резервати, подручја и др.) широм Србије.**

Србија има велики број заштићених природних целина и добара, али су она најчешће непозната и недоступна јавности. Циљ пројекта је, с једне стране, фотографисати под слободом лиценцом што више природних споменика, а са друге стране допринети повећању јавне свести о очувању природе.

У такмичењу могу учествовати сви регистровани корисници Википедије на српском језику, који треба да поставе фотографије на Викимедијину мултимедијалну оставу. Фотографије морају бити начињене пре или током трајања конкурса.

Стручни жири Завода за заштиту природе Србије одабраће три најбоље фотографије које ће бити награђене викендом за две особе у Велнес центру Каблар, са обиласком Овчарско-кабларске клисуре и вожњом катамараном (у организацији Туристичке организације Чачка), бициклом и двогледом.

Фотографије ће, поред доступности на Викимедијиној остави, бити представљене јавности и кроз изложбе у градовима Србије.

Фото-конкурс „Вики воли Земљу” (*Wiki Loves Earth - WLE*) је међународно годишње такмичење које се организује у  26 земаља. Такмичење је први пут одржано 2013. године у организацији Википедије на украјинском језику. Прошле године је на глобалном нивоу више од три хиљаде учесника послало преко 70 хиљада фотографија, а досада је пристигло преко 50 хиљада фотографија из целог света.

„Вики воли Земљу” се у Србији реализује другу годину за редом, након успешног прошлогодишњег конкурса на који је пристигло скоро 800 фотографија од 40 учесника, које су презентоване на изложбама у Београду, Панчеву, Краљеву и Нишу.

Више информација о конкурсу можете пронаћи на сајту: <http://wle.wikimedia.rs/>.

Више информација о међународном пројекту „Вики воли Земљу**“** можете пронаћи на званичној страници конкурса: <http://wikilovesearth.org>.

Победничке фотографије из 2014. године можете погледати на: <http://wle.wikimedia.rs/winners>.

Све фотографије пристигле на конкурс 2014. године можете погледати на: [https://commons.wikimedia.org/wiki/Campaign:wle-rs](https://commons.wikimedia.org/wiki/Campaign%3Awle-rs).

Пратите нас и на Фејсбуку [facebook.com/wleserbia](https://www.facebook.com/wleserbia), Твитеру [@wm\_rs,](https://twitter.com/wm_rs)  и Блогу <http://blog.wikimedia.rs/>**.**

*Додатне информације:*

Викимедија Србије је невладино, нестраначко и непрофитно удружење, чији су циљеви промоција и подржавање стварања, сакупљања и умножавања слободног садржаја на српском језику искључиво на непрофитан начин, као и идеје да сви људи имају једнак приступ знању и образовању.

Удружење је регистровано у Србији и делује као једини званични огранак Викимедије у Србији. Задужбина Викимедија је међународна непрофитна организација која координира активностима независних националних огранака са којима дели исте циљеве и одржава Википедију и друге вишејезичке вики пројекте: Викивести, Викиречник, Викикњиге, Викизворник, Викицитат, Викиверзитет и Викимедијину оставу.

Викимедија Србије тренутно реализује више пројеката:

* **„**[ЦЕЕ Пролеће 2015](http://sr.wikipedia.org/sr/%D0%92%D0%B8%D0%BA%D0%B8%D0%BF%D0%B5%D0%B4%D0%B8%D1%98%D0%B0%3A%D0%A2%D0%B0%D0%BA%D0%BC%D0%B8%D1%87%D0%B5%D1%9A%D0%B5_%D1%83_%D0%BF%D0%B8%D1%81%D0%B0%D1%9A%D1%83_%D1%87%D0%BB%D0%B0%D0%BD%D0%B0%D0%BA%D0%B0/%D0%A6%D0%95%D0%95_%D0%BF%25)**“** – Међународно такмичење у писању нових чланака и допуњавању постојећих на Википедији на српском језику, о земљама Источне и Централне Европе, али и свим темама везаним за ове земље (култура, музика, наука, спорти сл). Проглашење најбољих чланака очекује се око 10. јуна, а победници ће бити награђени учешћем у Вики-кампу у Македонији у августу месецу, таблетом „Prestigio Multipad 4 Diamond“ и фото-монографијом „Мој Београд“, Драгољуба Замуровића.
* **„**[Вики фото-школа у Петници](https://rs.wikimedia.org/wiki/%D0%9F%D1%80%D0%BE%D1%98%D0%B5%D0%BA%D0%B0%D1%82%3A%D0%92%D0%B8%D0%BA%D0%B8_%D1%84%D0%BE%D1%82%D0%BE-%D1%88%D0%BA%D0%BE%D0%BB%D0%B0_%D1%83_%D0%9F%D0%B5%D1%82%D0%BD%D0%B8%D1%86%D0%B8)**“** – Фото-радионице, у сарадњи са Истраживачким центром Петница - обука у фотографисању и снимању експеримената, живих организама и музејских збирки.
* **„**[Вики-библиотекар](https://sr.wikipedia.org/wiki/%D0%92%D0%B8%D0%BA%D0%B8%D0%BF%D0%B5%D0%B4%D0%B8%D1%98%D0%B0%3A%D0%92%D0%B8%D0%BA%D0%B8_%D0%B1%D0%B8%D0%B1%D0%BB%D0%B8%D0%BE%D1%82%D0%B5%D0%BA%D0%B0%D1%80)**“** – Семинар и радионице уређивања Википедије на српском језику намењени библиотекарима Србије, у сарадњи са Универзитетском библиотеком „Светозар Марковић“. Следећи семинар биће одржан 10. и 11. августа 2015. године у Бањи Врујци.